LAOAG CITY – Maob-obserbaran iti ospital ti maysa a babai kalpasan a natamaan ti shrapnel ti likud na manipud iti bimtak a granada iti mismo nga aribayan da idiay Brgy Sta Cruz, 7-A, Badoc, Ilocos Norte.
Binigbig ni P/Sr Insp Don Acacio, chief of police ti PNP Badoc ti biktima a ni Francisca Valdez, asawa ti maysa a retirado a pulis a ni Marcos Valdez, residente iti nasao a barangay.
Segun ti imbestigasyun dagiti otoridad, bayat nga agdaldalus ti biktima iti aribayan da iti asideg ti ubong ti baboy ket adda ti nakita na nga hose nga agatiddog ti tallo a metro.
Ginuyud ken inpatakder ti biktima ti hose no sadino a namindua daras nga intudok na iti daga kalpasan na ket pimmanaw.
Ngem kalpasan laeng ti sumagmamano a segundo ket napasamak ti panagbettak no sadino a natamaan ti likud ti biktima ti shrapnel gapuna a nagpukpukkaw a nagpaarayat iti asawa na.
Iti imbestigasyun nga inwayat ti Scene of the Crime Operatives (SOCO), ti bimtak ket maysa a granada nga naipaipit iti hose nga daytoy ti nakita ken ginuyud ti biktima iti aribayan da.
Iti agdama ket agtultuloy nga im-imbestigaren dagiti otoridad ti insidente tapno maammuan no siasinnu ti nangipana iti granada iti nasao hose nga nakita iti aribayan ti pamilya Valdez.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn